b"\n_START_ARTICLE_\nAfricanisme espanyol\n_START_PARAGRAPH_\nEls africanistes van ser els militars que van fer part de la seva carrera a l'ex\xc3\xa8rcit colonial establert a la zona del Protectorat del Marroc. Els constants combats per sotmetre les tribus rifenyes, si b\xc3\xa9 van costar moltes baixes, van permetre als supervivents fer una r\xc3\xa0pida carrera militar gr\xc3\xa0cies als ascensos per m\xc3\xa8rits de guerra (Francisco Franco, un destacat africanista, va aconseguir aix\xc3\xad arribar a general als 33 anys). Envejats pels altres comandaments, es va anar desenvolupant en ells un esperit de casta, enemic dels pol\xc3\xadtics. A \xc3\x80frica van fer la seva carrera bona part dels comandaments de l'ex\xc3\xa8rcit que despr\xc3\xa9s es revoltarien contra la Segona Rep\xc3\xbablica._NEWLINE_Quan Europa, en la Confer\xc3\xa8ncia de Berl\xc3\xadn de 1885, inicia el repartiment del continent afric\xc3\xa0, entusiastes africanistes espanyols van considerar que, per raons hist\xc3\xb2riques i geopol\xc3\xadtiques, Espanya hi hauria d'estar present.\n_START_SECTION_\nAntecedents\n_START_PARAGRAPH_\nEn 1876 es constitueix a Madrid la Reial Societat Geogr\xc3\xa0fica d'Espanya. El 1877 es crea l'Associaci\xc3\xb3 Espanyola per a l'Exploraci\xc3\xb3 d'\xc3\x80frica, instituci\xc3\xb3 filial de l'Associaci\xc3\xb3 per a l'Exploraci\xc3\xb3 del Congo, fundada a Brussel\xc2\xb7les pel rei Leopold II de B\xc3\xa8lgica. L'impuls de Joaqu\xc3\xadn Costa Mart\xc3\xadnez possibilita, el 1883, la creaci\xc3\xb3 de la Societat Espanyola d'Africanistes i Colonialistes._NEWLINE_Se'n considera precursor Dom\xc3\xa8nec Badia i Leblich, conegut com a Al\xc3\xad Bey, el primer europeu que arrib\xc3\xa0 a La Meca._NEWLINE_Al llarg dels anys la Reial Societat Geogr\xc3\xa0fica d'Espanya va ser impulsora d'importants projectes, com el de Manuel Iradier y Bulfy a Guinea Equatorial o Joaquim Gatell i Folch, Caid Ismail, i Jos\xc3\xa9 Mar\xc3\xada de Muga, Moro Vizca\xc3\xadno, al Marroc. El 1922 va ser una de les entitats cofundadores de la Uni\xc3\xb3 Geogr\xc3\xa0fica Internacional.\n_START_SECTION_\nInstitut d'Estudis Africans\n_START_PARAGRAPH_\nFins a la Guerra Civil Espanyola, l'africanisme estava orientat gaireb\xc3\xa9 exclusivament cap al Protectorat Espanyol del Marroc, per\xc3\xb2 el 28 de juny de 1945 es crea a Madrid l'Institut d'Estudis Africans, adscrit al Consell Superior d'Investigacions Cient\xc3\xadfiques; en 1946 la revista Cuadernos de Estudios Africanos, on hi escrivia Jos\xc3\xa9 Mar\xc3\xada Cordero Torres. El ge\xc3\xb2graf castrense, escriptor i periodista Jos\xc3\xa9 D\xc3\xadaz de Villegas y Bustamente, sota el pseud\xc3\xb2nim d'Hispanus assumeix el c\xc3\xa0rrec de la Direcci\xc3\xb3 general del Marroc i Col\xc3\xb2nies, substituint al finat Juan Font\xc3\xa1n Lob\xc3\xa9, gran coneixedor de la Guinea Espanyola."